
ПРЕВЕНЦИЯТА Е АКТИВЕН ПРОЦЕС, КОЙТО ВКЛЮЧВА:
· Повишаване на информираността у младите хора и техните родители, както и на широката общественост за влиянието на различните видове психоактивни вещества и опасностите за живота и здравето на употребяващите;
· Създаване на условия и подпомагане на изграждането на индивидуални и групови познания и умения, чрез които да се противостои на предлагането на легални и нелегални психоактивни вещества; 
· Подпомагане на младите хора да приспособят своето поведение, своите възможности и нагласи към въздействията на средата – например към социални норми, във взаимодействието с връстници, към условията на живот, за намаляване и преустановяване на рисковите поведения, свързани с наркотичните вещества. 

ЦЕЛИ НА ПРЕВЕНЦИЯТА 
· Да се предотврати употребата на наркотични вещества;  
· Да се забави започването;
· Да се намали употребата;  
· Да се предотврати ескалация на проблемна употреба. 

ВИДОВЕ  ПРЕВАНТИВНИ ПОДХОДИ 
· Превенция на средата;
· Обща (универсална) превенция;
· Селективна превенция; 
· Индикативна (по индикации) превенция.  

ПРЕВЕНЦИЯ НА СРЕДАТА
· Обхваща общества или социални среди и групи;
· Насочена е към социалните норми и практики – например към създаване на общински или училищни нормативни документи, правила и контрол, за ограничаване употребата на алкохол, тютюневи изделия, както и на забранени от закона вещества;
· Целта е промяна в непосредствената културна, социална и икономическа среда, в която децата и младите хора правят своя избор по отношение на употребата на наркотици.
Употребата на наркотици не е единствено и само вследствие на биологически и психологически особености. Върху избора влияят комплекс от фактори на средата:
· Семейство и родители;
· Връстници; 
· Училищна среда и психологически климат;
· Контекстуални фактори – какво се очаква и приема в общностите, в които живеят децата и младите хора;
· Норми, закони и правила на социалната среда;
· Рекламни послания; 
· Наличие и лесен достъп до алкохол, тютюн/цигари и наркотици. Пример: целенасочена политика, свързана с употребата на наркотици в населеното място, общината, учебните заведения.

ОБЩА ПРЕВЕНЦИЯ
· Насочена е към общото население или към определени целеви групи – например ученици, квартал, населено място и пр.;
· Всички членове споделят един и същ общ риск от употребата на наркотици, въпреки че този риск може да варира между отделните индивиди; 
· Цели да предотврати или да забави настъпването на употребата на наркотици чрез осигуряване на всички необходими умения и информация; 
· Програмите се прилагат без предварителен скрининг за риск от употреба. Пример: Училищни програми „Умения за живот“.
Обща превенция в училище:
· Разработване на програми за подобряване на комуникативните умения чрез прилагане на групови тренинги и интерактивни игри;
· Отбелязване на подходящи за възрастта международни дни, училищни празници;
· Предлагане на алтернативни занимания – клубове по интереси;  
· Повишаване на уменията за справяне с конфликти стрес  и техните последствия; 
· Коригиране на неблагоприятни представи относно употребата на наркотици – например, че употребата на марихуана не води до зависимост и няма здравни последици.
Обща превенция в семейството:
· Изграждане на силни връзки със семейството; 
· Родителско напътствие, ясни правила за държане в семейството и въвличане на родителите в живота на децата; 
· Успех в представянето в училище; 
· Силни връзки между семейството и различни социални институции като училището и други организации; 
· Приемане и обвързване на родителското отношение с конвенционалните норми относно употребата на дроги. 

СЕЛЕКТИВНА ПРЕВЕНЦИЯ
· Насочена е към специфични групи от населението с високи нива на уязвимост по отношение на употребата на наркотични вещества -  маргинализирани групи, младежи от бедни райони/квартали, малолетни закононарушители, отпаднали от училище ученици;
· Рискът по отношение на употребата на наркотици е значително по-висок от средния – в близкото бъдеще или през живота. 
· Рисковите групи: освен насочването на вниманието към тях, следва да се увеличи делът на подобни интервенции в общата съвкупност от превантивни дейности. Работата с тези групи е една от най-трудните, тъй като индивидуалният риск не може да бъде преценен, както при индикативната превенция. 
· ПРИМЕР: Програми за работа с малолетни и непълнолетни правонарушители, създаване на специализирани социални и психологически услуги. 
ИНДИКАТИВНА ПРЕВЕНЦИЯ
· Идентифицира и насочва към индивиди, за които има ясни индикатори, които показват висока степен на индивидуален риск от развитие на зависимост към наркотици в бъдеще или индивиди, които показват ранни признаци на проблемна употреба на наркотици;
· Целта на индикативната превенция не е непременно да предотврати започването на употреба на наркотици, а да предотврати (бързото) развитие на зависимост, да намали честотата на употреба или да попречи на преминаването към по-вредни форми на употреба (напр. инжектиране).

ЛИЧНОСТНИ ОСОБЕНОСТИ, СВЪРЗАНИ СЪС ЗЛОУПОТРЕБАТА 
И  ЗАВИСИМОСТТА ОТ ВЕЩЕСТВА ПРИ ЮНОШИ

· Търсенето на новости и търсенето на усещания;
· Емоционалното безпокойство;
· Негативните емоции;
· Проявите на агресивност;
· Депресивните симптоми;
· Тревожността;
· Ниската самооценка;
· Проявите на рискови поведения;
· Проявите на атипичност – например артистични наклонности, които се неглижират.  

По данни на Национален фокусен център за наркотици и наркомании НАЙ-ЧЕСТО УПОТРЕБАТА НА ДРОГИ ЗАПОЧВА НА 12-13 ГОДИШНА ВЪЗРАСТ, отначало със скритата употреба на разрешени вещества (тютюн, алкохол и инхаланти), а след това се преминава към употреба на неразрешени дроги, като марихуаната обикновено е първата от тях. Тази последователност – от тютюн и алкохол към марихуана и след това към твърди дроги, се доказва в много дългосрочни международни изследвания. 
С най-висок риск са ПРЕХОДИТЕ ОТ ЕДИН ПЕРИОД КЪМ ДРУГ:
· Първият сериозен преход за децата е излизането от защитената семейна среда и влизането в училище; 
· Следващите рискови преходи са преминаването от началното в основното училище и след това в средното училище. Тогава те се сблъскват с различни, социални, психологични и образователни предизвикателства, когато могат да ги доведат до употреба на алкохол, цигари и други дроги;
· Следващите преходи, свързани с постъпването във ВУЗ, на работа или женитбата, също са свързани с нов риск от употреба на психоактивни вещества; 
· Превантивните програми е необходимо да осигуряват подкрепа на всяка степен от развитието. 

